FI Euroopan unionin virallinen lehti CE 88/273

(2004/C 88 E/0278)

KIRJALLINEN KYSYMYS P-1027/04

esittäjä(t): Marie Isler Béguin (Verts/ALE) komissiolle

(26. maaliskuuta 2004)

Aihe: Yhteisön ympäristölainsäädännön noudattaminen

Komissio on ilmoittanut tavoitteisiinsa kuuluvan luonnon monimuotoisuuden säilyttämisen ja palauttamisen. Yhteisöllä on käytössään välineitä, joiden avulla sen pitäisi pysytä vastaamaan kyseisiin haasteisiin. Näitä välineitä ovat esimerkiksi lintudirektiivi ja luontotyyppidirektiivi sekä ympäristövaikutusten arviointia koskeva direktiivi. Jäsenvaltiot ovat sisällyttäneet kansalliseen lainsäädäntöönsä asiaa koskevan yhteisön lainsäädännön tärkeimmät säännökset.

Kyseisiä direktiivejä ei kuitenkaan ole saatettu tyydyttävästi osaksi kansallista lainsäädäntöä ainakaan Ranskassa. Koska aluesuunnitteluohjelmilla on huomattavia kielteisiä vaikutuksia luonnon monimuotoisuuteen, arvioinnin toteuttamisessa ennen rakenteiden kehittämiseen tähtäävien hankkeiden täytäntöönpanoa varsinkin Natura 2000 -verkostoon kuuluvilla alueilla olisi otettava asianmukaisesti huomioon suojeluvelvoite.

Poitou-Charentesin alueen soilla kulkevan A831-tien ja Sarthen A28-moottoritien tapaukset osoittavat, etteivät noudatetut menettelyt vastaa alkuunkaan edellä mainittujen säädösten tavoitteita. Ympäristövaikutusten alakohtaiset lähestymistavat ovat edelleen vallalla, ja niiden avulla voidaan vähätellä vahinkoja ja laistaa velvollisuudesta valita sellaisia ratkaisuja, jotka aiheuttavat vähiten vahinkoa Natura 2000 -verkostoon kuuluville alueille. Arviointimenettelyt ovat näin ollen osoittautuneet vähäisessä määrin erilaisiksi kuin perinteiset ympäristövaikutusten arvioinnit, joissa jätetään huomioimatta joidenkin lajien tai luontotyyppien tarkasti suojeltu asema tuhoamalla ne suoraan tai hajottamalla ydinalueet. Lisäksi siitä, että vahinkoja aiheuttavia rakennustöitä edistävät tahot hyödyntävät poikkeussäännöksiä, on tullut pikemminkin sääntö kuin poikkeus, ja sen johdosta edellä mainitut direktiivit menettävät merkitystään aikana, jolloin luonnon monimuotoisuuden suojelu pitäisi sisällyttää julkisiin politiikkoihin.

1. Mihin toimiin komissio aikoo ryhtyä, jotta edellä mainitut, luonnon monimuotoisuuden huomioon ottamiseen Euroopan unionin politiikoissa liittyvät tärkeät direktiivit saisivat takaisin todellisen merkityksensä sekä yleisesti ottaen että edellä mainituissa tapauksissa?

2. Mitä valvontamenettelyjä komissio aikoo ottaa käyttöön puuttuakseen edellä mainittuihin räikeisiin epäkohtiin?

Margot Wallströmin komission puolesta antama vastaus

(21. huhtikuuta 2004)

Arvoisan parlamentin jäsenen viittaamiin yleisiin puitteisiin viitaten komissio muistuttaa, että luonnonvaraisten lintujen suojelusta 2 päivänä huhtikuuta 1979 annettu neuvoston direktiivi 79/409/ETY (1) ja luontotyyppien sekä luonnonvaraisen eläimistön ja kasviston suojelusta 21 päivänä toukokuuta 1992 annettu neuvoston direktiivi 92/43/ETY (2) pyrkivät varmistamaan lintulajien, luontotyyppien ja luonnonvaraisen kasviston ja eläimistön säilymisen edistääkseen luonnon monimuotoisuuden yleisen tavoitteen edistämiseksi.

Direktiivit 79/409/ETY ja 92/43/ETY perustuvat toissijaisuusperiaatteeseen. Näin ollen jäsenvaltioilla on käytössään laajennettu liikkumavara siinä, kuinka ne toteuttavat käytännössä Natura 2000 -verkostoon kuuluvien alueiden erityiset hoito- ja suojelutoimenpiteet. Näin ollen jokainen jäsenvaltio on vastuussa yhteisöoikeuden täytäntöönpanosta kansallisessa oikeusjärjestyksessään. Vaikka jäsenvaltiot ovat vapaita valitsemaan tavan, jolla ne haluavat toteuttaa käytännölliset toimenpiteet, on näiden tapojen oltava direktiivin yleisen tavoitteen ja direktiivin säännösten erityisten tavoitteiden mukaisia.

Komissio, jonka tehtävänä on EY:n perustamissopimuksen 211 artiklan mukaisesti valvoa yhteisön lainsäädännön noudattamista, puuttuu asiaan aina kun jäsenvaltioissa esille tulleet asiat osoittavat sen, että voimassa olevan yhteisön lainsäädännön vaatimuksia ei ole noudatettu.

Arvoisan parlamentin jäsenen viittaamassa tapauksessa komissio on lähettänyt Ranskan viranomaisille useita lisätietopyyntöjä tutkiessaan Poitou-Charentes'in suoaluetta koskevaa A 831 -moottoritiehanketta. Hankkeen toteuttamisesta ei ole vielä tehty yhtään lopullista päätöstä. Komissio tutkii parhaillaan asiaa. Komissio on myös lähettänyt Ranskan viranomaisille perustellun lausunnon siitä, että ne eivät ole noudattaneet säännöksiä, jotka liittyvät tiettyjen julkisten ja yksityisten hankkeiden ympäristövaikutusten arvioinnista 27 päivänä kesäkuuta annetun neuvoston direktiiviin 85/337/ETY (3), sellaisena kuin se on muutettuna 3 päivänä maaliskuuta 1997 annetulla neuvoston direktiivillä 97/ll/EY (4) ja direktiiviin 92/43/ETY ja jotka koskevat maa-alueiden uusjakoa A28-moottoritien Le Mans'n ja Tours'in välisen osan rakentamisen yhteydessä.

Komissio ryhtyy kaikkiin tarvittaviin toimenpiteisiin varmistaakseen Natura 2000 -verkostoon kuuluvien alueiden koskemattomuuden sekä verkoston yhtenäisyyden. Komissio myös aloittaa määräysten rikkomisesta johtuvat menettelyt silloin kun se on tarpeellista.

(1) EYVL L 103, 25.4.1979.

(2) EYVL L 206, 22.7.1992.

(3) EYVL L 175, 5.7.1985.

(4) EYVL L 73, 14.3.1997.